Lise Davidsen

**Lise Davidsen** (født 1987) er en norsk operasanger (sopran). Hun har sunget både i Metropolitan Opera i New York og Royal Opera House i London.

Hun var nesten ukjent da hun i 2015 vant Operalia, The World Opera Competition. Hun fikk prisen for årets internasjonale suksess under Spellemannprisen 2019. Davidsen ble i en artikkel i det britiske tidsskriftet *[[The Economist]]* i april 2022 omtalt som operaens nye stjerne, og artikkelen sammenlignet henne med den berømte svenske sopranen Birgit Nilsson. Hun ble også positivt omtalt i *[[The New York Times]]* i 2021.

## Bakgrunn
Davidsen ble født den 8. februar 1987 i Tønsberg og vokste opp i Stokke i Vestfold. Hun studerte musikk, dans og drama på Sandefjord videregående skole. På ungdomsskolen ga engelsklæreren henne CD-er med Bonnie Raitt og Eva Cassidy, særlig Cassidy inspirerte Davidsen.

Davidsen har bachelorgrad fra Griegakademiet i Bergen. Hun har mastergrad fra Det Kongelige Danske Musikkonservatorium og studerte også hos Susanna Eken ved Operaakademiet i København. I avgangsåret 2014 var hun en av solistene ved Det Kongelige Danske Musikkonservatoriums konsert med Berlinfilharmonien.

Hun er 188 centimeter høy. Hun spilte håndball som ung.

Hun ble opprinnelig regnet som mezzosopran, men den danske sangpedagogen Susanna Eken mente hun var sopran og at hun burde synge opera og ikke barokkmusikk.

## Kunstnerisk virke
Davidsen ble i 2017 nominert til Nordisk råds musikkpris, som én av to kandidater fra Norge. Prisvinner ble den finske dirigenten Susanna Mälkki. På en konsert i Oslo Konserthus 8. februar 2018 mottok Davidsen Sibeliusprisen for 2018 fra Sibelius-selskapet i Norge. Sibelius-selskapet skrev i forbindelse med utdelingen at de ønsket å gi prisen for 2018 til «en representant for den yngre garde av fremadstormende musikere i Norge», og fortsatte:«Davidsen har i dag en enestående, lysende og spennende internasjonal karriere, etterspurt ved operascener, festivaler og konserthus verden over. Hennes store interesse og engasjement for Sibelius’ vokale musikk, som hun stadig har på sine programmer i ulike konsertsaler i utlandet så vel som i Norge, gjør henne til en verdig mottaker av Sibeliusprisen 2018.»Etter den samme konserten i Oslo Konserthus i februar 2018, skrev anmelderen i nettmagasinet *[[Kulturspeilet]]* følgende om Lise Davidsen:«Det har vært sikkert og visst allerede i noen år nå: Norge har fått seg en stor sangstjerne i Lise Davidsen. Det kan slåes fast med ettertrykk etter å ha hørt henne i noe av det repertoiret hun åpenbart liker seg best i: Richard Strauss.Med Richard Strauss får hun anledning til riktig å utfolde seg, ‘flyte ut’ for å si det slik. Her velter stemmens hennes fram i vanvittig flotte toner.»

I desember 2019 debuterte Lise Davidsen på Metropolitan Opera i New York med rollen som Lisa i Tsjaikovskis *Spar Dame*. Hun ble tildelt ytterligere fem roller på Metropolitan Opera over tre sesonger. Våren 2020 hadde hun en kritikerrost debut i Royal Opera House i Covent Garden som Leonore i Beethovens opera *Fidelio*.

## Priser og utmerkelser
Davidsen har mottatt og blitt nominert til en rekke priser og sangkonkurranser i inn- og utland:
* 2015: Førsteprisen i Dronning Sonja Internasjonale Musikkonkurranse
* 2015: Førsteprisen, publikumsprisen og Birgit Nilsson-prisen i Operalia, Plácido Domingos internasjonale konkurranse for operasangere i London
* 2015: Andreprisen, publikumsprisen og den internasjonale medieprisen i konkurransen Der Internationale Hans Gabor Belvedere Gesangswettbewerb (Belvederekonkurransen) i Wien.
* 2015: Mottager av Kirsten Flagstads pris
* 2014: Mottager av stipend fra Léonie Sonnings Musikfond
* 2017: Nominert til Spellemannprisen 2016 i klassen eksportpris
* 2017: Nominert til Nordisk råds musikkpris
* 2018: Mottager av Sibeliusprisen, utdelt 8. februar 2018
*2018: Gramophone Magazine Award: Young Artist of the Year.
*2018: Dronning Ingrids Hæderslegat overrakt av Dronning Margrethe, Dronning Anne-Marie og Prinsesse Benedikte. 
*2019: Nominert til Spellemannprisen 2018 i klassen årets gjennombrudd & Gramo-stipend
*2019: Nominert til Spellemannprisen 2018 i klassen årets internasjonale suksess
*2020: Nominert til Spellemannprisen 2019 i klassen klassisk for *Richard Strauss: Four Last Songs / Wagner: Arias from Tannhäuser*.
*2020: Spellemannprisen 2019 i klassen årets internasjonale suksess
*2020: Anders Jahres kulturpris
*2021: Gammleng-prisen i klassen sanger
*2021: Nominert til Nordisk råds musikkpris
*2022: Nominert til Spellemannprisen 2021 i klassen klassisk for *Beethoven/Wagner/Verdi*
* 2024: Nominert til Spellemannprisen 2023 i klassen årets internasjonale suksess

## Referanser


## Eksterne lenker
* 
* 
* 
*